ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΠΡΩΤΟ ΤΜΗΜΑ) ΤΗΣ 27ΗΣ ΜΑΪΟΥ 1993. - GAUSEPOHL-FLEISCH GMBH ΚΑΤΑ OBERFINANZDIREKTION HAMBURG. - ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ: BUNDESFINANZHOF - ΓΕΡΜΑΝΙΑ. - ΚΟΙΝΟ ΔΑΣΜΟΛΟΓΙΟ - ΚΡΕΑΣ ΑΛΑΤΙΣΜΕΝΟ. - ΥΠΟΘΕΣΗ C-33/92.



Συλλογή της Νομολογίας του Δικαστηρίου 1993 σελίδα I-03047



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Κοινό Δασμολόγιο * Δασμολογικές κλάσεις * Βόειο κρέας αλατισμένο * Κατάταξη στην κλάση 0210 της Συνδυασμένης Ονοματολογίας * Προϋποθέσεις * Συνολική περιεκτικότητα σε αλάτι κατά βάρος 1,2 %, που επιτυγχάνεται με αλάτισμα διεισδύσαν σε βάθος ομοιόμορφα σε όλα τα μέρη του κρέατος για τους σκοπούς της διατηρήσεως μακράς διαρκείας

Περίληψη

Η κλάση 0210 του Κοινού Δασμολογίου * Συνδυασμένη Ονοματολογία * πρέπει να ερμηνεύεται υπό την έννοια ότι το βόειο κρέας κατατάσσεται στην εν λόγω κλάση ως αλατισμένο κρέας μόνο εάν αποτέλεσε αντικείμενο αλατίσματος διεισδύσαντος σε βάθος, ομοιόμορφα, σε όλα τα μέρη του, για τους σκοπούς της διατηρήσεως μακράς διαρκείας, κατά τρόπον ώστε η συνολική περιεκτικότητα σε αλάτι κατά βάρος να ανέρχεται τουλάχιστον στο 1,2 %. Το βόειο κρέας, στο οποίο έχει προστεθεί, προκειμένου να διατηρείται, τόσο πολύ αλάτι ώστε η διαπιστουμένη συνολική περιεκτικότητα σε αλάτι να υπερβαίνει το τριπλάσιο (περίπου 0,5 %) της φυσικής περιεκτικότητας σε αλάτι (0,15 %), δεν μπορεί να κατατάσσεται στην κλάση 0210 ως αλατισμένο κρέας.

Διάδικοι

Στην υπόθεση C-33/92,

που έχει ως αντικείμενο αίτηση του Bundesfinanzhof προς το Δικαστήριο, κατ' εφαρμογήν του άρθρου 177 της Συνθήκης ΕΟΚ, με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Gausepohl-Fleisch GmbH

και

Oberfinanzdirektion Hamburg,

η έκδοση προδικαστικής αποφάσεως ως προς την ερμηνεία της κλάσεως 0210 "Κρέατα και παραπροϊόντα σφαγείων, βρώσιμα, αλατισμένα ή σε άρμη, αποξηραμένα ή καπνιστά" της Συνδυασμένης Ονοματολογίας του Κοινού Δασμολογίου,

ΤΟ ΔΙΚΑΣΤΗΡΙΟ (πρώτο τμήμα),

συγκείμενο από τους G. C. Rodriguez Iglesias, πρόεδρο τμήματος, R. Joliet και D. A. O. Edward, δικαστές,

γενικός εισαγγελέας: G. Tesauro

γραμματέας: H. A. Ruehl, κύριος υπάλληλος διοικήσεως,

λαμβάνοντας υπόψη τις γραπτές παρατηρήσεις που κατέθεσαν:

* η Gausepohl-Fleisch GmbH, εκπροσωπουμένη από τον Δρα Volker Schiller, δικηγόρο Κολωνίας,

* το Βασίλειο του Βελγίου, εκπροσωπούμενο από τον J. Devadder, directeur d' administration στο Υπουργείο Εξωτερικών, Εξωτερικού Εμπορίου και Συνεργασίας για την Ανάπτυξη,

* η Επιτροπή των Ευρωπαϊκών Κοινοτήτων, εκπροσωπουμένη από τους Richard Wainwright, νομικό σύμβουλο, και Arnold Ridout, υπάλληλο αποσπασμένο, στο πλαίσιο των ανταλλαγών με τους δημοσίους υπαλλήλους των κρατών μελών, στη Νομική Υπηρεσία της Επιτροπής, επικουρουμένη από τον Hans-Juergen Rabe, δικηγόρο Αμβούργου,

έχοντας υπόψη την έκθεση ακροατηρίου,

αφού άκουσε τις προφορικές παρατηρήσεις της Gausepohl-Fleisch GmbH και της Επιτροπής των Ευρωπαϊκών Κοινοτήτων, κατά τη συνεδρίαση της 18ης Μαρτίου 1993,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 31ης Μαρτίου 1993,

εκδίδει την ακόλουθη

Απόφαση

Σκεπτικό της απόφασης

1 Με διάταξη της 22ας Οκτωβρίου 1991, η οποία περιήλθε στο Δικαστήριο στις 10 Φεβρουαρίου 1992, το Bundesfinanzhof υπέβαλε, κατ' εφαρμογήν του άρθρου 177 της Συνθήκης ΕΟΚ, δύο προδικαστικά ερωτήματα ως προς την ερμηνεία της κλάσεως 0210 της Συνδυασμένης Ονοματολογίας του Κοινού Δασμολογίου, όπως τροποποιήθηκε με το παράρτημα Ι του κανονισμού (ΕΟΚ) 2587/91 της Επιτροπής, της 26ης Ιουλίου 1991, που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου για τη Δασμολογική και Στατιστική Ονοματολογία και το Κοινό Δασμολόγιο (ΕΕ L 259, σ. 1).

2 Τα ερωτήματα αυτά ανέκυψαν στο πλαίσιο διαφοράς μεταξύ της εταιρίας Gausepohl-Fleisch (στο εξής: Gausepohl-Fleisch) και της Oberfinanzdirektion-Hamburg (στο εξής: Oberfinanzdirektion) ως προς τη δασμολογική κατάταξη εμπορευμάτων που χαρακτηρίζονται ως "βόειο κρέας, αλατισμένο".

3 Από τον φάκελο της υποθέσεως της κύριας δίκης προκύπτει ότι το αντικείμενο της διαφοράς αφορά δύο αποστολές βοείου κρέατος, με συνολική περιεκτικότητα σε αλάτι, αντιστοίχως, 0,71 % και 1,2 %.

4 Το 1989, η Oberfinanzdirektion χορήγησε στην Gausepohl-Fleisch δύο γνωμοδοτήσεις περί δασμολογικής κατατάξεως των εν λόγω εμπορευμάτων στην κλάση 0202 ("κρέατα βοοειδών, κατεψυγμένα") της Συνδυασμένης Ονοματολογίας του Κοινού Δασμολογίου (στο εξής: ΚΔ), ενώ η Gausepohl-Fleisch θεωρούσε, αντιθέτως, ότι αυτά υπάγονται στην κλάση 0210 ["κρέατα (...) αλατισμένα (...) βοοειδών"] του ιδίου δασμολογίου.

5 Προς στήριξη της προσφυγής της, την οποία άσκησε ενώπιον του Bundesfinanzhof, η Gausepohl-Fleisch ισχυρίστηκε ότι η συνολική περιεκτικότητα σε αλάτι ανερχομένη τουλάχιστον στο 0,5 %, υπερβαίνουσα επομένως το τριπλάσιο της φυσικής περιεκτικότητας σε αλάτι που ανέρχεται στο 0,15 %, εξασφαλίζει τη διατήρηση του κρέατος πέραν του χρόνου της μεταφοράς και, συνεπώς, το βόειο κρέας που περιέχει αυτό το ποσοστό αλατιού πρέπει να κατατάσσεται στην κλάση 0210 του ΚΔ.

6 Κατά την Oberfinanzdirektion, το κρέας μπορούσε να καταταγεί ως αλατισμένο κρέας στην κλάση 0210 του ΚΔ μόνον αν το αλάτι είχε προστεθεί σε βάθος, έχοντας έτσι ως αποτέλεσμα να ανέρχεται η συνολική περιεκτικότητα σε αλάτι τουλάχιστον στο 2 %.

7 Υπό τις συνθήκες αυτές, το Bundesfinanzhof ανέστειλε τη διαδικασία και υπέβαλε στο Δικαστήριο τα ακόλουθα προδικαστικά ερωτήματα:

"1) Πρέπει το ΚΔ * Συνδυασμένη Ονοματολογία * να ερμηνεύεται υπό την έννοια ότι το βόειο κρέας, στο οποίο έχει προστεθεί, προκειμένου να διατηρηθεί, τόσο πολύ αλάτι ώστε η διαπιστουμένη συνολική περιεκτικότητα σε αλάτι να υπερβαίνει το τριπλάσιο (περίπου 0,5 %) της φυσικής περιεκτικότητας σε αλάτι (περίπου 0,15 %), πρέπει να κατατάσσεται ως αλατισμένο κρέας στην κλάση 0210;

2) Σε περίπτωση αρνητικής απαντήσεως στο ερώτημα 1: πόσο μεγάλη πρέπει να είναι η περιεκτικότητα σε αλάτι και ποιες άλλες προϋποθέσεις (για παράδειγμα, αλάτισμα σε βάθος, διάρκεια της διατηρήσεως σε σύγκριση προς τη διάρκεια της μεταφοράς) πρέπει, ενδεχομένως, να πληρούνται, ώστε το βόειο κρέας να μπορεί να κατατάσσεται ως αλατισμένο κρέας στην κλάση 0210;"

8 Στην έκθεση ακροατηρίου αναπτύσσονται διεξοδικώς τα πραγματικά περιστατικά της διαφοράς της κύριας δίκης, η εξέλιξη της διαδικασίας, καθώς και οι γραπτές παρατηρήσεις που κατατέθηκαν ενώπιον του Δικαστηρίου. Τα στοιχεία αυτά της δικογραφίας δεν επαναλαμβάνονται κατωτέρω παρά μόνο καθόσον απαιτείται για τη συλλογιστική του Δικαστηρίου.

9 Πρέπει εκ προοιμίου να υπομνησθεί ότι, κατά πάγια νομολογία, το αποφασιστικό κριτήριο για τη δασμολογική κατάταξη των εμπορευμάτων σύμφωνα με το ΚΔ πρέπει να αναζητείται, γενικά, στα αντικειμενικά χαρακτηριστικά και τις ιδιότητες των προϊόντων όπως παρουσιάζονται προς εκτελωνισμό (βλ. απόφαση της 17ης Μαρτίου 1983, 175/82, Dinter, Συλλογή 1983, σ. 969).

10 Πρέπει να αναφερθεί συναφώς ότι το κεφάλαιο 2 του ΚΔ περιλαμβάνει τους τρεις τίτλους "κρέατα βοοειδών, νωπά ή διατηρημένα με απλή ψύξη" (κλάση 0201), "κρέατα βοοειδών, κατεψυγμένα" (προπαρατεθείσα κλάση 0202) και "κρέατα και παραπροϊόντα σφαγείων, βρώσιμα, αλατισμένα ή σε άρμη, αποξηραμένα ή καπνιστά αλεύρια και σκόνες, βρώσιμα, από κρέατα ή παραπροϊόντα σφαγείων" (προπαρατεθείσα κλάση 0210). Επομένως, από την οικονομία του κεφαλαίου αυτού προκύπτει ότι, για τους σκοπούς της δασμολογικής κατατάξεως, έχει σημασία αν πρόκειται για νωπό ή διατηρημένο με απλή ψύξη βόειο κρέας ή για κρέας που έχει υποβληθεί σε μία από τις επεξεργασίες διατηρήσεως μακράς διαρκείας.

11 Επομένως, το βόειο κρέας στο οποίο έχει προστεθεί ποσότητα αλατιού για τους σκοπούς της μεταφοράς και μόνο, δεν μπορεί να θεωρείται ως αλατισμένο κρέας που υπάγεται στην κλάση 0210. Αντιθέτως, το αλάτισμα ως μέσον διατηρήσεως μακράς διαρκείας πρέπει να πραγματοποιείται ομοιόμορφα και να καταλαμβάνει όλα τα μέρη του βοείου κρέατος.

12 Το συμπέρασμα αυτό επιβεβαιώνεται από την επεξηγηματική σημείωση του Συμβουλίου Τελωνειακής Συνεργασίας όσον αφορά τις δασμολογικές διακρίσεις 0210 11 11 και 0210 11 19 σχετικά με το χοίρειο κρέας, καθόσον αναφέρει ότι το αλάτισμα ως μέθοδος διατηρήσεως πρέπει να πραγματοποιείται σε βάθος και ότι η διάρκεια διατηρήσεως υπερβαίνει σε μεγάλο βαθμό αυτήν της μεταφοράς. Αν και η εν λόγω επεξηγηματική σημείωση δεν έχει νομική δεσμευτική ισχύ και, εξάλλου, αφορά μόνον το χοίρειο κρέας, μπορεί εντούτοις να αποτελεί πρόσφορη ένδειξη για τα αντικειμενικά κριτήρια που πρέπει τουλάχιστον να πληρούνται προκειμένου το βόειο κρέας να μπορεί να κατατάσσεται ως "αλατισμένο".

13 Πρέπει ακόμη να προσδιοριστεί ποιο ποσοστό συνολικής περιεκτικότητας σε αλάτι πρέπει να θεωρείται ως ελάχιστο ποσοστό για την κατάταξη ενός κρέατος στην κλάση 0210.

14 Από τα στοιχεία της δικογραφίας προκύπτει, συναφώς, ότι οι αρχές των διαφόρων κρατών μελών έχουν ορίσει διαφορετικά ποσοστά περιεκτικότητας σε αλάτι. Πάντως, τα στοιχεία αυτά επιτρέπουν η ελαχίστη συνολική περιεκτικότητα σε αλάτι για την μακροπρόθεση διατήρηση κρέατος να ανέρχεται τουλάχιστον στο 1,2 % κατά βάρος.

15 Συνεπώς, όπως πρότειναν η Βελγική Κυβέρνηση με τις γραπτές παρατηρήσεις της και η Επιτροπή κατά την προφορική διαδικασία, το ελάχιστο αυτό ποσοστό περιεκτικότητας σε αλάτι πρέπει να λαμβάνεται υπόψη για την κατάταξη του κρέατος στην κλάση 0210.

16 Επομένως, στα υποβληθέντα από το εθνικό δικαστήριο ερωτήματα πρέπει να δοθεί ως απάντηση ότι η κλάση 0210 του Κοινού Δασμολογίου * Συνδυασμένη Ονοματολογία * πρέπει να ερμηνεύεται υπό την έννοια ότι το βόειο κρέας κατατάσσεται στην εν λόγω κλάση ως αλατισμένο κρέας μόνον αν αποτέλεσε αντικείμενο αλατίσματος διεισδύσαντος σε βάθος, ομοιόμορφα σε όλα τα μέρη του, για τους σκοπούς της διατηρήσεως μακράς διαρκείας, κατά τρόπον ώστε η συνολική περιεκτικότητα σε αλάτι κατά βάρος να ανέρχεται τουλάχιστον στο 1,2 %. Το βόειο κρέας, στο οποίο έχει προστεθεί, προκειμένου να διατηρείται, τόσο πολύ αλάτι ώστε η διαπιστουμένη συνολική περιεκτικότητα σε αλάτι να υπερβαίνει το τριπλάσιο (περίπου 0,5 %) της φυσικής περιεκτικότητας σε αλάτι (0,15 %), δεν μπορεί να κατατάσσεται στην κλάση 0210 ως αλατισμένο κρέας.

Απόφαση για τα δικαστικά έξοδα

Επί των δικαστικών εξόδων

17 Τα έξοδα στα οποία υποβλήθηκαν η Κυβέρνηση του Βασιλείου του Βελγίου και η Επιτροπή των Ευρωπαϊκών Κοινοτήτων, οι οποίες κατέθεσαν παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (πρώτο τμήμα),

κρίνοντας επί των ερωτημάτων που του υπέβαλε με διάταξη της 22ας Οκτωβρίου 1991 το Bundesfinanzhof, αποφαίνεται:

H κλάση 0210 του Κοινού Δασμολογίου * Συνδυασμένη Ονοματολογία * πρέπει να ερμηνεύεται υπό την έννοια ότι το βόειο κρέας κατατάσσεται στην εν λόγω κλάση ως αλατισμένο κρέας μόνον αν αποτέλεσε αντικείμενο αλατίσματος διεισδύσαντος σε βάθος, ομοιόμορφα σε όλα τα μέρη του, για τους σκοπούς της διατηρήσεως μακράς διαρκείας, κατά τρόπον ώστε η συνολική περιεκτικότητα σε αλάτι κατά βάρος να ανέρχεται τουλάχιστον στο 1,2 %. Το βόειο κρέας, στο οποίο έχει προστεθεί, προκειμένου να διατηρείται, τόσο πολύ αλάτι ώστε η διαπιστουμένη συνολική περιεκτικότητα σε αλάτι να υπερβαίνει το τριπλάσιο (περίπου 0,5 %) της φυσικής περιεκτικότητας σε αλάτι (0,15 %), δεν μπορεί να κατατάσσεται στην κλάση 0210 ως αλατισμένο κρέας.